પોપટ એકદમ તાનમાં આવીને જાણે કોઇ ખાનગી વાત કહેતો હોય એમ કહે, ‘‘અરે યાર મારી વાત માનો. આ બધો ઝઘડો બોગસ છે, સાવ બનાવટી ને ઉપરછલ્લો છે. એકચ્યુઅલી તમે લોકો સમજતા નથી. જ્યારથી દેશમાં સાહેબની સરકાર આવી છે ત્યારથી ગ્રામ પંચાયતથી માંડીને કેન્દ્રમાં સર્વોચ્ચ સ્તર સુધી ભ્રષ્ટાચાર બિલકૂલ ખતમ થઇ ગયો છે. ક્યાંય એક પૈસાની પણ લાંચ લેવાતી નથી. બધે એકદમ પારદર્શી અને પ્રામાણિક કામકાજ ચાલે છે. પરંતુ શું કરે, દેશમાંથી ભ્રષ્ટાચાર નાબૂદ થઇ જાય એટલે સીબીઆઇને વિખેરીને દેશમાં બેરોજગારોની સંખ્યામાં વધારો થોડો કરાય ? એટલે જેમ યુદ્ધ ના લડાતું હોય તો પણ સૈન્ય લડવાની કવાયત કર્યા કરે, સ્ટેજ પર ના હોય ત્યારે પણ ગાયકો રિયાઝ કર્યા કરે એમ ભ્રષ્ટાચાર ના હોય તો પણ સીબીઆઇના અધિકારીઓ અંદરોઅંદર ભ્રષ્ટાચારના કેસો કરી ભ્રષ્ટાચારને નાબૂદ કરવાની પ્રેક્ટિસ ચાલુ રાખે છે, એફઆઇઆર કરવાની, દરોડો પાડવાની, સનસનાટીભર્યા ખુલાસા કરવાની, ધરપકડો કરવાની એ બધી પ્રેક્ટિસ તો રહેવી જોઇએને. ’’